ພວກກະບົດ ຢຶດຫົວເມືອງ ຍຸດທະສາດ ໃນພາກເໜືອ ຊີເຣຍ
ພວກກະບົດໃນຊີເຣຍ ເຂົ້າຢຶດເອົາເມືອງ Saraqeb ຊຶ່ງເປັນຫົວເມືອງຍຸດທະສາດ ໃກ້ໆກັບເມືອງ Aleppo ໃນພາກເໜືອຂອງປະເທດ.
ພວກນັກເຄື່ອນໄຫວກ່າວວ່າ ກຳລັງຕໍ່ຕ້ານລັດຖະບານໃນຊີເຣຍ ໄດ້ເຂົ້າຄວບຄຸມຫົວເມືອງຍຸດທະສາດແຫ່ງນຶ່ງໃນພາກເໜືອຂອງ ປະເທດທີ່ມີຄວາມສຳຄັນຕໍ່ການໂຈມຕີຢ່າງໜັກຂອງຝ່າຍລັດຖະ ບານຕໍ່ພວກກະບົດ ຢູ່ໃນເມືອງ Aleppo ທີ່ພວມມີການສູ້ລົບກັນ ຢູ່ນັ້ນ ກຸ່ມສິ້ງຊອມສິດທິມະນຸດໃນຊີເຣຍກ່າວໃນວັນສຸກມື້ນີ້ວ່າ ກຳລັງ ທີ່ຈົງຮັກພັກດີຕໍ່ ປະທານາທິບໍດີ Bashar al-Assad ໄດ້ຖອນ ຢ່າງສິ້ນເຊີງອອກຈາກເມືອງ Saraqeb ບ່ອນທີ່ທາງຫຼວງທີ່ເນັ່ງ ແຕ່ເມືອງ Aleppo ໄປຫານະຄອນຫຼວງດາມັສກັສແລະແຄມຝັ່ງ ທະເລເມດີແຕເຣນຽນບັນຈົບພົບກັນ ທ່ານ Ramy Abdel Rahman ຜູ້ອຳນວຍການຂອງກຸ່ມສິ້ງຊອມ ສິດທິມະນຸດ ທີ່ມີສຳນັກງານຢູ່ປະເທດອັງກິດກຸ່ມນີ້ກ່າວວີໂອເອໃນວັນສຸກມື້ນີ້ວ່າ ເວລານີ້ ພວກກະບົດໄດ້ຄວບຄຸມບໍລິເວນທີ່ມີໄລຍະກວ້າງ 25 ກິໂລແມັດຈາກທຸກໆດ້ານຫ່າງຈາກ ຕົວເມືອງ ທ່ານເວົ້າວ່ານີ້ແມ່ນໝາຍຄວາມວ່າຂະບວນລົດສົ່ງອາວຸດຍຸດທະປັດໄຈໄປສະ ໜັບສະໜຸນທະຫານ ຢູ່ໃນເມືອງ Aleppo ມີທ່າທາງວ່າ ຈະມີຄວາມຫລໍ່ແຫຼມຫຼາຍຂຶ້ນຕໍ່ ການຖືກໂຈມຕີໂດຍພວກກະບົດ ພວກນັກເຄື່ອນໄຫວກ່າວວ່າມີທະຫານຢ່າງນ້ອຍ 28 ຄົນຖືກສັງຫານໃນການໂຈມຕີດ່ານ ກວດຫຼາຍແຫ່ງຂອງລັດຖະບານ ຢູ່ໃນບໍລິເວນດັ່ງກ່າວໃນວັນພະຫັດວານນີ້ ຮູບວີດີໂອທີ່ ນຳອອກເຜີຍແຜ່ທາງອິນເຕີແນັດສະແດງໃຫ້ເຫັນວ່າ ພວກທະຫານຫຼາຍໆຄົນໄດ້ຖືກຂ້າ ແບບປະຫານຊີວິດ ຮູບວີດີໂອດັ່ງກ່າວນີ້ ຍັງບໍ່ສາມາດໄດ້ຮັບການພິສູດຢ່າງເປັນອິດສະ ຫຼະເທື່ອແຕ່ກໍໄດ້ຮັບການປະທ້ວງຈາກບັນດາກຸ່ມປົກປ້ອງສິດທິມະນຸດສາກົນ ເວລານີ້ ລັດຖະບານຊີເຣຍຫຼືສື່ມວນຊົນຂອງທາງການ ຕ່າງກໍຍັງບໍ່ທັນໃຫ້ຄວາມເຫັນໃດໆ ກ່ຽວກັບເລື່ອງນີ້ເທື່ອ